भोपाल। 11 मार्च को 5 राज्यों के चुनाव परिणाम आने से पहले 6 राज्यों में अचानक मौसम बदल गया। बादल घिर गए। तापमान तेजी से नीचे की ओर गिर गया। सर्द हवाएं चलने लगीं। कई जगह बारिश हुई और ओले भी गिरे। जम्मू कश्मीर के अलावा हिमाचल प्रदेश, उत्तराखंड, उत्तरप्रदेश, दिल्ली, हरियाणा और मध्यप्रदेश सीधे प्रभावित हुए हैं।
इन राज्यों में करीब 90 से ज्यादा जिलों में तेज हवाओं के साथ कई इलाकों में बारिश के साथ ओले पड़ने की भी खबर है। उतर भारत के कई हिस्सों में हल्की हल्की बारिश हो रही है। पहाड़ों में बर्फबारी का असर मैदानी इलाकों में भी देखने को मिल रहा है। वहीं कश्मीर के कई हिस्सों में सुबह से ही बर्फबारी जारी है। हल्की फुहार और बर्फीली हवाओं ने मौसम को एकबार फिर सर्द बना दिया, जिसका असर उतर भारत में देखने को मिल रहा है।
तापमान में भी गिरावट दर्ज की गई है। राजधानी दिल्ली में कल बारिश के बाद न्यूनतम तापमान 14.6 डिग्री सेल्सियस और अधिकतम तापमान 27 डिग्री सेल्सियस दर्ज किया गया था। मौसम बदलने के बाद एक बार फिर लोगों ने गर्म कपड़े निकाल लिए हैं।